Mitiga Solutions, una empresa derivada del Barcelona Supercomputing Center, ha desenvolupat una tecnologia, anomenada SORT-ATM, capaç d'avaluar els impactes de les erupcions volcàniques en el sector de l'aviació.
Es tracta d'un programari que permet a les companyies aèries conèixer els riscos que aquests desastres naturals poden comportar per a l'activitat dels seus vols.
Mitiga Solutions minimitza l'impacte de les erupcions volcàniques en el sector de l'aviació
A través d'algoritmes, informació de diversos observatoris especialitzats i imatges de satèl·lit, aquesta start-up (empresa emergent) catalana pot preveure quan entrarà en erupció un volcà, predir-ne l'impacte i proposar trajectòries alternatives per als avions.
Aquesta tecnologia ofereix a les companyies aèries més temps de resposta per avaluar i gestionar l'impacte que els podria suposar una erupció volcànica.
Actualment, les línies aèries no disposen d'una eina que els permeti conèixer l'impacte que tenen en la seva activitat els desastres naturals com les erupcions volcàniques i, davant d'aquesta incertesa, acostumen a decidir no assumir riscos i anul·lar vols. No obstant això, el tancament de l'espai aeri i la cancel·lació de vols representen una important pèrdua econòmica en molts aspectes, tal com va passar l'any 2010 quan el volcà Eyjafjallajökull va entrar en erupció a Islàndia.
Amb SORT-ATM, la línia aèria, a través d'una notificació automàtica i amb una antelació d'entre 24 i 48 hores, pot saber quin tram de la trajectòria del vol quedarà afectada, a quina alçada arribarà l'impacte de l'erupció i quants dels vols programats podran continuar amb l'activitat sense assumir riscos.
Aquesta informació els ajudarà a prendre decisions en cas de desastres naturals, minimitzar-ne els perills i reduir-ne l'impacte econòmic tant com sigui possible.
Aquesta tecnologia també es pot aplicar a sectors com les companyies d'assegurances, els aeroports i els proveïdors de motors, ja que permet saber si l'aeronau ha passat per una zona afectada per una erupció volcànica i a quina dosi de cendra ha estat exposat el seu motor, de manera que es pot adaptar el servei de manteniment del motor i ajustar-lo a l'ús que hagi donat la línia aèria, amb la qual cosa pot maximitzar els seus beneficis.
Pel que fa als aeroports, la tecnologia desenvolupada per Mitiga Solutions també és capaç de detectar quina afectació pot tenir la caiguda de la cendra causada per l'erupció del volcà.
Actualment, els aeroports no preveuen que les tasques de manteniment de la pista i, sobretot, dels avions, es puguin endarrerir per culpa de la cendra que cau.
Aquest endarreriment pot provocar que un avió estigui dos o tres dies sense poder operar, fet que també suposa un important problema econòmic.
L'empresa, fundada el 2018, ha iniciat un programa pilot amb línies aèries d'arreu del món, companyies d'assegurances i proveïdors de motors.
La start-up catalana, que ha participat al Fòrum d'Inversió 2018 d'ACCIÓ celebrat el passat 20 de juny, té previst començar a comercialitzar el seu projecte a partir del 2019 a zones afectades per erupcions volcàniques, com Indonèsia, l'Amèrica del Sud, l'Amèrica del Nord i el nord d'Europa.
Mitiga Solutions és una de les 10 start-ups que participa en el programa d'acceleració Empenta impulsat per la Generalitat a través d'ACCIÓ —l'agència de la Generalitat de Catalunya per a la competitivitat de l'empresa, dependent del Departament d'Empresa i Coneixement—, juntament amb ESADE i ESADECREAPOLIS, amb l'objectiu d'accelerar el creixement d'empreses emergents que es troben en fases inicials per tal que els seus productes o serveis arribin al mercat i trobin finançament.